29.08.2024.

**Aizvadīts repertuāra apguves seminārs, gatavojoties XIII Latvijas Skolu jaunatnes dziesmu un deju svētku Deju lielkoncertam**

Gaidot jauno mācību gadu un gatavojoties XIII Latvijas Skolu jaunatnes dziesmu un deju svētkiem, 22. un 23. augustā repertuāra apguves seminārā Rīgas Tehniskajā koledžā tikās deju kolektīvu vadītāji un virsvadītāji.

Vispirms klātesošos un tiešraides skatītājus sveica Valsts izglītības satura centra Sadarbības atbalsta departamenta direktore Agra Bērziņa. Par aktualitātēm nozarē, gatavojoties svētkiem, informēja lielkoncerta projekta vadītāja Zanda Mūrniece.

XIII Latvijas Skolu jaunatnes dziesmu un deju svētku Deju lielkoncerta “Es atvēru Laimas dārzu” mākslinieciskā vadītāja Dagmāra Bārbale kopā ar režisori Ingu Cipi vēstīja par lielkoncertu, savukārt Daugavas stadiona pārstāvis Kārlis Trankalis informēja par infrastruktūras gatavību svētku norisei.

Par 2025. gada Latvijas Skolu jaunatnes dziesmu un deju svētku plānoto skatuviskās dejas uzvedumu plašāk stāstīja mākslinieciskais vadītājs Jānis Ērglis un tekstu autors Kaspars Bērziņš. Deju kolektīvu programma iecerēta arī svētku Noslēguma koncertā Mežaparka Lielajā estrādē, par to klātesošos informēja programmas virsvadītājs Jānis Purviņš.

Divu dienu garumā repertuāra apguves seminārā tika paveikts liels praktiskais darbs deju precizēšanā un apguvē. Sirsnīgs paldies visiem kolektīvu vadītājiem un virsvadītājiem par ieguldīto darbu!